BREÑAS GONZÁLEZ DE ZÁRATE (EH Bildu, 2015-04-17):
Eskerrik asko berriz ere.
Kultura Ministerioak Donostiako Epaitegian salaketa jarri berri du Donostia 2016 eta Kontseiluaren artean sinatutako hitzarmena salatzeko.
Martxoaren 18an gaia tratatzeko bilera deitu zuen Donostiako alkatea eta Fundazioko presidente, Juan Karlos Izagirrek, agerikoa zen Kultura Ministerioak salaketari eutsiko ziola, baina bertan Jaurlaritzak aukera izan zuen demanda erretiratzearen alde bozkatu eta gaia bere onera ekartzeko, baina ez zenuten egin.
Ondorioz, Jaurlaritzaren babesarekin salaketa aurrera doa eta beraz Fundazioak bere burua defendatzeko erabakia ere hartu behar zuen Patronatuak bilera hartan, baina bigarren bozketa horretan ere kontra bozkatu zuen Jaurlaritzak.
Jarrera horrekin, Kontseiluaren eta Fundazioaren aurka doan neurri baten alde egin duzue, euskararen eta Donostia 2016ren aurka doan neurri bat babestu egin duzue eta hizkuntza aniztasunari buruzko goi bilera prestatzeko egitasmoa kolokan jarri duzue eta arazo teknikoaren mozorroa jarriko diozue gaiari, oker eginiko esleipena dela, deialdi publikoaz egin behar zela eta, beraz, demanda zilegi dela.
Edo agian esango duzue Estatuko abokatuaren salaketa izan dela zuen ardura gainetik kentzeko. Nahi duzuen guztia, baina izan duzuen jokaera lotsagarria da.
Arazo teknikoa baldin bada, formazko akatsak baldin badira, beste era batean konpondu daitezke, ezta? Beharrezkoa judizializatzea kontua? Arazo teknikoak beste era batez konpontzen dira eta ez salatuz.
Egin daitezkeen galderak asko dira. Demokratikoki hartutako erabaki bat epaitegira eraman behar da? Elkarbizitza oinarri duen proiektu batean sortu daitezkeen desberdintasunak epaitegian konpondu behar dira? Egitasmoa babesteko egin zenituzten promesa guztiak non daude?
Izan ere, honetan benetan dagoena azpijokoa baino ez da, Espainiar Gobernuari bost axola zaio euskara eta Espainiako abokatua eraso etengabean ari da euskararen kontra. Udaletako auzia aipatzea besterik ez dago eta salaketa hau ere hor kokatu behar dugu eta espainiar Gobernuaren euskararen aurkako zeharkako erasotzat hartu.
Nola da posible Jaurlaritzak auzi horretan jarrera bat hartzea eta honetan guztiz kontrakoa? Dagokion diru konpromisoa ez bete, egindako hitzarmenak zalantzan jarri, proiektua oztopatu. Hori da Espainiako Ministeritzaren jokaera eta estiloa. Eta Jaurlaritza, tamalez, hor lerrotu da. Eta Kontseiluarekin sinatu baldin bada hitzarmen hau izan da hasieratik hitz eginda zegoelako, 2013an oraingoaren aurrekaria sinatu zelako eta beste inork ez duelako ez interesik agertu ezta proposamenik egin ere.
Eta ostean Muñoz sailburuordearen apirilaren 1eko adierazpen tamalgarriak etorri ziren. Joxean Muñoz pertsona profesional eta zuzentzat jotzen nuen, gure kulturaren eta herriaren onura bilatzen zuena, alderdikerien gainetik. Baina Donostia 2016rekiko izandako jarrerarekin, sektoreko pertsona eta eragile aktibo asko dezepzionatzen ari dela uste dut, ni barne.
Eta ez al da izango Muñoz jauna ez datorrela bat Kontseiluak euskarari buruz egin duen diagnosiarekin? Ez al da izango Muñoz jaunak euskarari buruzko ikuspegi desberdinak ez dituela onartzen eta errelato bakarra inposatu nahi duela? Eskerrak Europak zabalagoak diren eta Donostia 2016ko proiektuak bere oniritzia eta kalifikazio onak jaso dituen.
Eta hona iritsita, hauxe da galdera. Ba al du Jaurlaritzak sinatutako hitzarmenaren eta, ondorioz, euskaren 46 gizarte erakunde bere baitan hartzen dituen Kontseiluaren alde egiteko asmorik?
Besterik ez. Eskerrik asko.